
Sahajauhoja


— Vakaumukseni on, rikospoliisiupseeri sanoi, että olemme tekemisissä hullun kanssa, vaarallisen hullun, sellaisen, jota ranskalaiset kuuluvat sanovan järkeileväksi hulluksi. Muuten en voi asiaa käsittää. Näissä rikoksissa yhtyy epäinhimillinen julmuus ja samalla hiuksenhieno laskelmallisuus. Ja lopuksikin: ne ovat liian törkeitä rikoksia saaliin suuruuteen nähden. Uskaltaisin sanoa, että pahinkin täysijärkinen rikollinen voi tehdä yhden sellaisen, sattumalta, mutta ettei hän harkitsisi ja tekisi useampia sellaisia niin pieni saalis tiedossaan.


Hänen alaisensa, nuorempi upseeri, nyökäytti päätään innokkaasti.


— Luulen, että olette päässyt tärkeän askelen eteenpäin, hän myönsi. — Näkökantanne on varmasti oikea ja se suuntaa etsiskelymme rajoitetummalle taholle. Tilanne alkaa olla joka tapauksessa sietämätön. Kahdeksan kuukautta ja kuusi ryöstömurhaa! Poliisia pidetään voimattomana ja paikkakuntalaiset alkavat tuntea todellista kauhua.


— Tämä viimeinen tapaus on ilkein, poliisipäällikkö huoahti. — Herra Malmi oli mitä parhain kansalainen. Hänhän oli suoranainen paikkakunnan hyväntekijä. Hän auttoi ja tuki jokaista, jonka tiesi tukea tarvitsevan.


Nuori upseeri nyökkäsi. Herra Malmin tapaus oli oudoksuttava ja vaikea. Malmi oli yksinäinen mies, joka eleli omassa pienessä talossaan kaupungin uloimmilla laiteilla, oikeastaan jo maaseudulla, metsikön keskellä ja lähellä vähän käytettyä syrjätietä. Tänään muutamia tunteja sitten, kun häntä ei ilmestynyt näkyviin, naapurit alkoivat häntä etsiskellä. Talo oli lukittu. Kutsuttiin paikalle poliisi ja hän murtautui taloon. Herra Malmi löydettiin makaamasta vuoteestaan kuolleena. Ensiksi otaksuttiin, että halvaus oli lopettanut vanhan miehen elämän, mutta poliisien tutkimukset saivat epäluulon piankin heräämään. Ruumis toimitettiin oikeuslääkeopillisesti avattavaksi ja nyt olivat poliisipäällikkö ja hänen lähin upseerinsa lähdössä tutkimaan tapahtumapaikkaa.


Samassa soi puhelin ja nuori rikosupseeri vastasi. Hän kuunteli jännittyneenä ja tarkkaavasti.


— Kiitos.


Hän laski kuulotorven paikoilleen.


— Tohtori Murto soitti. Herra Malmi on tukehtunut kaasuun, se on varmaa, mutta täydellinen tutkimus kestää myöhempään.


Poliisipäällikkö pudisteli päätään.


— Kaasuun! Sehän on kummallista. Kaasujohto kulkee kai noin kilometrin päässä. Eihän näissä laitakaupungin taloissa ole kaasua. Mikä kaasu lienee kysymyksessä?


— Tohtori Murto sanoi, että se kysymys on vielä ratkaisematta lopullisesti, mutta että kaasu muistuttaisi bensiinin palamisjätteitä. Toisin sanoen olisi bensiinimoottorin pakokaasua.


— Hm, herra Malmilla ei ollut minkäänlaista moottoria, ei edes moottoripyörää. Mutta lähtekäämme paikalle.


* * *


Tilanne poliisipäällikön piirissä oli — niinkuin nuorempi poliisiupseeri oli sanonut — sietämätön. Nyt oli kysymyksessä neljäs rikos ja kuudes uhri. Aikaisemmin oli murtauduttu niinikään yksinäiseen taloon, jossa asui kolme vanhaa ihmistä. Heidät oli surmattu, talo oli pengottu ja varmasti saatu saalista. Sitten oli kaikki jäljet yritetty hävittää sytyttämällä talo palamaan, mutta tämä yritys oli osittain epäonnistunut. Palo huomattiin niin pian, että sekä ruumiit että osa irtaimistoa ehdittiin pelastaa ja jäljet olivat poliisille selvät. Ei käynyt epäileminen, etteikö kysymyksessä ollut rikos. Sitten oli muuan vakuutusvirkailija ammuttu autossaan ja ryöstetty, sitten muuan rahastonhoitaja ammuttu, ryöstetty ja jätetty tielle makaamaan. Hän kuitenkin ehti ennen kuolemaansa kertoa hiukan poliisille. Miehiä oli ollut kaksi ja kummatkin naamioituneita. Toinen oli ollut tavallista pitempi, toinen keskikokoa. Ja heillä oli ollut auto, mutta se oli ollut niin kaukana — he olivat tulleet kävellen rahastonhoitajan moottoripyörää vastaan — ettei rahastonhoitaja voinut antaa siitä mitään tuntomerkkiä. Saalis oli kussakin tapauksessa ollut kyllä melkoinen, mutta ei milloinkaan niin suuri, että vähänkin tavallisempi rikollinen olisi sen takia uskaltautunut siksi törkeään rikokseen. Se oli selvä yhteinen piirre, samoinkuin sekin, että rikokset olivat kaikki tapahtuneet melko pienen piirin sisällä.


Poliisi oli toimittanut tutkimuksia, pari henkilöä oli ollut pidätettynäkin, mutta mitään enempää ei saatu selville. Julkeat rikokset pysyivät ratkaisemattomina ja rikolliset saivat rauhassa nauttia saaliistaan. Tilanne oli sietämätön, se oli totta. Ei voinut otaksua, että jokaisen rikoksen olisi tehnyt eri henkilö. Näin pienellä alalla ei niin törkeitä rikollisia voinut olla niin paljon. Ja heidän täytyi olla paikkakuntalaisia, sillä jokainen rikos todisti paikallista asiantuntemusta.


* * *


He tutkivat huonetta, jossa herra Malmi oli nukkunut ja kuollut. Poliisipäällikkö luki herra Malmin papereita, joita oli aika kasa hänen yöpöytänsä laatikossa. Ne olivat pääasiallisesti pyyntökirjeitä eri suojateilta.


Nuorempi poliisiupseeri ryömi pitkin huonetta ja katseli, katseli. Sormenjälkiä he eivät oikeastaan etsineetkään. Edellisissäkään rikoksissa niitä ei oltu havaittu. Rikolliset olivat varovaisia. Mutta kun etsi jotakin muuta, jonkinlaista jälkeä, joka voisi ohjata hänet oikeaan tai ohjata yleensä jonnekin.


Huone oli maalaistyylinen ja veistetyt seinät oli jätetty paperoimatta, niin että niiden vanha, tumma väri pääsi oikeuksiinsa. Yhdessä nurkassa seisoi vanhanaikainen kaappikello, toisessa nurkassa oli kolmikulmainen, jykevä ja maalaamaton pöytä samaa maalaistyyliä. Poliisiupseeri oli juuri ryöminyt pöydän luo, kun hänen huomiotaan herättivät muutamat vaaleat puujyväset. Niitä ei ollut kuin kolme tai neljä, mutta hän ihmetteli, mistä ne olivat tulleet. Ne näyttivät sahajauhoilta, mutta kun hän tarkemmin niitä tutki, hän huomasi niiden sittenkin olevan toisenlaisia. Ne olivat jotenkin muserrettuja, kierrettyjä ja osittain kiinni toisissaan.


Pora! poliisiupseerin mielessä välähti. Tietysti ne olivat poran jätteitä. Hän nousi ja otti taskustaan suurennuslasin, jolla tarkasteli kämmenellään olevia puunsiruja. Oli selvää, että ne vasta äsken olivat tulleet tuohon lattialle. Herra Malmin huoneet siivottiin joka päivä. Sirut olivat kuivaa ja sitkeää puuta ja upseeri saattoi todeta niissä kuivan pihkan kiillettä. Ne olivat havupuuta, petäjää ja poliisi vilkaisi seiniin. Ne olivat seinästä. Missä oli porattu seinää?


Poliisipäällikkö oli syventynyt papereihinsa eikä apulainen sanonut mitään. Hän alkoi kärsivällisesti etsiä j a läheltä nurkkapöytää, ikkunanpielestä, hän löysi seinästä pienen reiän. Se näytti hänestä ensin oksalta, mutta koetettuaan kaivaa sitä veitsellään hänen onnistui se helposti irroittaa. Puutulppa oli pistetty pieneen, syvään reikään. Poliisiupseeri katseli ympärilleen j a huomasi pöydällä pitkävartisen piipun. Hän pisti varrenreikään j a se solahti sinne kauas. Seuraavassa hetkessä Hartola — upseeri — kiiruhti ulos j a ulkoseinästä hän löysi varsin pian toisen puutapin, j oka ei ollut niin huolitellusti valmistettu kuin sisällä ollut.


Hartola seisoi pari kolme sekuntia paikalla ja lähti sitten verkalleen kävelemään pienen puutarhan halki. Hän tuli aidan luo ja lähti sitten etsimään porttia. Sellainen löytyikin, pieni sivuportti, ja polkua pitkin kulkien poliisiupseeri saapui pian syrjätielle. Hän kulki sitä pitkin katsellen tarkasti maahan, seisahteli ja mietiskeli, kunnes palasi reippaasti taloon.


— Päällikkö, hän sanoi, — luulenpa, että kaasukysymys on ratkaistu, vaikka eihän se meitä paljon auta.


— Ratkaistuko? vanhempi mies huudahti. — Eikö auta? Mitä olette keksinyt?


Hartola selosti havaintonsa ja huomionsa toiselle, näytti hänelle reiän ja johti hänet sitten maantielle.


— Minun mielestäni yhtä yksinkertaista kuin pirullista, hän virkahti. — Katsokaas, Malmi oli hyvä mies, mutta hän oli myös rohkea ja riuska mies vuosistaan huolimatta, eikä hän olisi antautunut taistelutta. Siksi rosvot vaiensivat hänet melua pitämättä. He ovat tulleet tänne autolla — ja autoahan ne ovat käyttäneet ennenkin — ja hiipineet sitten talon luo. Yksi heistä on porannut reiän seinään. Uskallan virkani vetoon, että tuon reiän kautta on johdettu kumiputki sisään ja putken toinen pää on ollut liitetty auton pakokaasuputkeen. Moottorin on annettu käydä hiljalleen ja kaasu on virrannut huoneeseen ja koko taloon. Ja kun rikolliset ovat uskoneet uhrinsa kypsäksi, he ovat vasta sitten murtautuneet sisään, avanneet ikkunat, tuulettaneet huoneet ja toimittaneet tarkastuksensa. Pieni seinäkaappi on tyhjä. Emme vain tiedä, tokko Malmilla on siinä ollut rahoja vai ei. Vain hänen asioittensa täydellinen tutkiminen voi paljastaa, kuinka suuri rosvojen saalis on ollut.


— Hm, onhan tämä jo jotakin, poliisipäällikkö tuumi. — Tiedämme edes rikostavan. Pirullisen yksinkertaista ja tehokasta! Mutta paljastavaa, Hartola naurahti jäykästi. — Jos vain. . . jos vain tuo kumiputki on hankittu täältä, jostakin lähistöltä, niin kyllä me ostajan jäljille pääsemme! Ainakin viisi- tai kuusikymmentä metriä!


Poliisipäällikkö katsoi häneen. — Sepä oli oiva huomio. Tämä jälki on jo jotakin ja parempi kuin mitä olemme näissä asioissa vielä milloinkaan saaneet.


* * *


Kun Hartola seuraavana iltapäivänä saapui poliisilaitokselle, hän hymyili katkeran ivallisesti. Sanomalehdet eivät kohdelleet poliisipäällikköä eivätkä häntäkään kovin ystävällisesti. Tosin sanomalehdet eivät tienneet mitään seinästä löydetystä reiästä. Oli välttämätöntä pitää se seikka salassa, etteivät rikolliset pelästyisi. Ja siksi lehdet otsikoivat juttunsa: Täysin selvittämätön rikos.


Hartola oli tänään päässyt askelen eteenpäin, mutta juuri silloin, kun kaikki näytti lupaavimmalta, oli tullut este ja pysähdys vastaan.


Hän oli lähtenyt etsimään kumiputken ostajaa. Hän olisi voinut antaa tehtävän miehilleen, mutta hän tahtoi olla varma ja suoritti itse työn. Hän kävi kumikaupoissa ja rohdosliikkeissä ja rautakaupoissa, kaikissa, missä tiesi tuollaisia kumiputkia myytävän, tarjotteli niitä itselleen, valikoi ja arvosteli ja samalla aivan huomaamatta teki kysymyksiä. Hän oli joutunut jo ostamaan muutamia metrejä erilaista kumiputkea, mutta mistään sellaisesta ostajasta, joka olisi tarvinnut mainittua tavaraa niin paljon, ei tiedetty. Hartolan mieliala laski. Hän oli mielestään tutkinut jo kaikki mahdolliset kaupat, mutta varmuuden vuoksi hän selaili osoitekalenterin vielä kertaalleen ja huomasi erään pienen, syrjäisen laivanvarustusliikkeen, jolla ehkä saattoi varastossaan olla kumiputkiakin. Hän meni sinne ja sieltä hän viimein tapasi jäljen.


— Tätä putkea ei meillä valitettavasti ole kuin muutamia metrejä, nuori virkeä kauppa-apulainen sanoi hänelle. — Muutamia päiviä sitten myimme sitä yli puolensataa metriä. Se on kyllä hyvää.


Hartola myönsi. — Kukas sitä mahtoi tarvita niin paljon kerrallaan? hän kysyi välinpitämättömästi.


— En tosiaankaan tuntenut häntä, kauppa-apulainen murskasi Hartolan toiveet, mutta joku teknikko hän sanoi olevansa ja tarvitsevansa putkea joihinkin lasten leikkikaluihin, joita hän valmisti.


— Niinkö? Minkälainen mies? Hartola uteli.


— Oikein pitkä ja laiha koipeliini, kauppa-apulainen nauroi, ja kehnonlaisesti puettu. Olen nähnyt hänet jonkin kerran kaupungilla, mutta muuta en tiedä lainkaan.


Hartola harkitsi hetkisen. Sitten hän alkoi kuiskailla kauppa-apulaiselle. Hän paljasti tälle osan salaisuutta ja pyysi tätä katselemaan kaupungissa ympärilleen. Jos hän tuntisi ostajan, olisi, hänen koetettava seurata tätä ja ottaa selvä, kuka hän oli.


Mutta kun kauppa-apulainen joutui viettämään päivänsä liikkeessä, oli olemassa vain pieni mahdollisuus, että hän näkisi kumiputken ostajaa ja siihen voisi joka tapauksessa kulun aikaa.


Juttu oli tosiaankin ratkeamaisillaan, mutta ratkaisu saattoi viipyäkin. Eikä kumiputki sittenkään ollut muuta kuin johtolanka. Se ei ollut todiste. Sillä kukaan ei ollut nähnyt, että surmaavaa kaasua olisi johdettu minkään putken avulla.


* * *


Poliisipäällikkö ei ollut saapunut ja Hartola ryhtyi muun puutteessa tutkiskelemaan aikaisempien rikosten kuulustelupöytäkirjoja, noiden kolmen aikaisemman, joita he luulivat saman rikollisen tai rikollisjoukkueen tekemiksi. Hänellä oli sellainen tunne, että jos hän osaisi taitavasti lukea ja tulkita nuo asiapaperit, hän voisi kerralla päättää, mitä kaikkea tapahtumissa oli yhteistä ja samanlaista. Hänellä oli hyvin hämärä ja heikko tunne siitä, mihin hän tahtoi päästä.


Hän luki ja merkitsi muistiin huomioitaan. Nuo kolme yhdessä surmattua vanhusta, vaimo, mies ja vaimon sisar, olivat kaikki siis vanhoja, yksinäisiä, sairaita ja varakkaita. Vakuutusvirkailijan kuolemaa koskevassa tutkimuksessa muutaman todistajan lausunto oli merkitty sellaisenaan, vaikka se ei vaikuttanutkaan asiaan. Todistaja oli ajuri, joka oli kyydinnyt vakuutusvirkailijan erään tunnetun kotilääkärin, sellaisen omatekoisen lääkitsijän luo, jollaisiin eräät ihmiset turvautuvat. Se oli tapahtunut kahta päivää ennen rikosta eikä niin ollen ollut missään yhteydessä siihen. Vakuutusvirkailijakin oli ollut sairaaloinen mies, ja hän oli aikonut juuri siirtyä yhtiössä sisätyöhön. Hänellä tiedettiin olevan rahoja mukanaan. Ja sitten rahastonhoitaja, vaikka ei ollut vielä vanhakaan, oli niinikään sairastanut jotakin selvittämätöntä, pitkällistä tautia.


Hm, kaikella tällä ei ollut suurta merkitystä, yhtä vähän kuin silläkään, että myös Malmi oli ollut sairaaloinen ja mielellään käytellyt kaikenlaista kotilääkintää välttäen oikeita lääkäreitä. Se oli hänen omituisuutensa. Yhteistä kaikille uhreille oli siis, että he olivat olleet sairaita ja varakkaita. Mutta sairaus oli tietenkin rikokseen nähden sivuseikka, varakkuus pääasia. Sitä rikolliset olivat pitäneet silmillä.


Löytäisikö kauppa-apulainen miehensä? Siitä riippui paljon, oikeastaan kaikki. Ei käynyt päinsä pidätellä suoraa päätä kaikkia pitkiä, laihoja ja kehnosti puettuja miehiä.


Hartola sytytti naurettavan pienen savukkeen, joita hänellä oli tapana itselleen valmistaa, ja jäi miettimään hienon savurenkaan hitaasti kohotessa ylös. Äkkiä hänen sormensa jännittyivät, kädet puristuivat nyrkkiin ja nyrkki nousi ja laski raskaasti jymähtäen pöytään.


Voisiko. . . voisiko sellainen olla mahdollista? Oliko heille annettu jälki. . .? Eivätkö he sitä olleet lainkaan huomanneet? Mitä poliisipäällikkö oli puhunut ranskalaisten järkeilevästä hullusta?


Mutta sehän. . . sehän sopikin erinomaisesti.


Hän luki paperit vielä kertaalleen, otti lakkinsa ja kiiruhti kaupungille. Hänen oli nyt toimitettava joukko varovaisia ja hienotunteisia kuulusteluja, mutta nyt hän tiesi, ettei niille voisi mitään estettä ilmaantua.


* * *


Kun poliisiupseeri Hartola melko myöhään illalla ilmestyi poliisilaitokselle, hänen päällikkönsä näki jo hänen ilmeestään, että jotakin uutta ja tärkeää oli tapahtunut.


— Herra päällikkö, upseeri sanoi, luulen, että olemme ratkaisun kynnyksellä. Tunnetteko Mauri Hormaa?


Mauri Horma! päällikkö toisti. — Tiedän, mutta en varsinaisesti tunne. Hänhän on jonkinlainen luonnonlääkäri.


— Aivan niin, Hartola myönsi kuivasti: — Olettehan nähnyt hänet. No niin, luulisitteko että hän voisi olla tuollainen niinkuin eilen sanoitte »järkeilevä hullu»?


Poliisipäällikkö tuijotti apulaiseensa.


— Järkeilevä hullu! Sepä sana sattui paikalleen. Se vähä mitä hänestä olen kuullut viittaa ihan ilmeisesti siihen. Mutta mistä ihmeestä saitte hänet tähän yhteyteen? Todistuksia?


— Ei. vielä minkäänlaisia itse asiassa. . . Mutta todennäköisyyksiä. Tiedättekö: hän on hoitanut jokaista noista kuudesta uhrista?


— Varmastiko?


— Ehdottomasti. Tulen juuri tiedustelemasta. Hän toimi noiden kohtien vanhuksen auttajana, hänen luonaan kävi vakuutusvirkailija ja rahastonhoitaja noudatti hänen ohjeitaan. Myöskin Malmi on ollut suhteissa hänen kanssaan. Ja kaikki, huomatkaa, Malmia lukuunottamatta, josta emme tiedä, ovat hänestä luopuneet, koska katsoivat hänen hoitonsa liian kalliiksi ja tehottomaksi.


— Kautta taivaan, tämähän näyttää pahalta! Syykin olisi selvä: loukattu itsetunto ja tuollaisten »tohtorien» itsetunto on usein hyvin herkkä. Ja lisäksi tietysti ahneus. Tämähän on loistavaa päättelemistä. Mutta miten ihmeessä pääsitte alkuun?


Hartola naurahti. — En tiedä oikein itsekään. Jotenkin alitajuisesti. Luin entisiä kuulustelupöytäkirjoja ja silloin se välähti mieleen. Vakuutusvirkailijan kuolemaa tutkittaessa muuan ajuri todisti kyydinneensä virkailijan Horman luo kaksi päivää ennen rikosta. Se oli aivan hyödytön sivuseikka. . . silloin. . . ja se kuitenkin antoi minulle aiheen ja lähtökohdan. Ja sitten: Hormalla on auto. Hän ei aja sitä itse. Hänellä on ajaja, joku hämärä pieni mies.


Poliisipäällikön oli vallannut jonkinlainen sisäinen, varmuus, mutta hän oli vastuullinen virkamies ja hän harkitsi tilanteen tarkkaan.


Todennäköisiä syitä oli, sitä ei voinut kieltää. Mutta ne eivät olisi tyhjää parempia, ellei olisi esittää todistuksia, sillä Mauri Horman vangitseminen ja syyttäminen pelkän epäluulon ja todennäköisyyssyitten perusteella olisi erinomaisen uskallettua. Mauri Horma tiedettiin ja tunnettiin kaupungissa. Ylimmät piirit suhtautuivat häneen suopeasti hymyillen. Joku niistäkin piireistä saattoi kääntyä hänen puoleensa sairauksien jatkuessa. Mutta lisäksi Hormalla oli vakinaisia kannattajia muiden väestönosien joukossa, sillä Horma ei ollut vain lääkitsijä, vaan hän oli myös puhuja ja profeetta. Hän oli kieltämättä omituinen ja ehkä hullu, mutta viisaan ja varman täytyi sen olla, joka aikoi panna käsiraudat hänen ranteisiinsa. Oli toimittava varovaisesti.


Hartola oli arvannut päällikkönsä ajatukset.


— Niin, minulla ei ole todisteita, hän sanoi. — Mutta voimme niitä hankkia. Horma menee tänäiltana kokoukseen puhumaan. Haluaisin vilkaista hänen autovajaansa. Se täytyy uskaltaa. . .


* * *


Sähkölamppu valaisi pientä puista vajaa, joka tuoksui bensiinille ja öljylle ja joka kuului Horman asuman talon yhteyteen. Hartola oli yhdessä nuoren rikospoliisin kanssa sisällä. Vaja oli melkein tyhjä, sillä Horma oli ajanut autollaan tuohon kokoukseen.


He etsivät. . . jotakin jälkeä, jotakin, mikä paljastaisi rikolliset, mutta lukuunottamatta joitakin auton varaosia, tyhjiä bensiiniastioita ja öljykannuja ei tuntunut olevan mitään löydettävissä.


Hartola tunsi pettymystä ja hän tiesi tulistuvansa. Hän piti teoriaansa oikeana, mutta vaikeus piili sen todistamisessa. Tietysti he voisivat tutkia Horman liikuskelua ja hänen tuttavapiiriään, mutta siitä tulisi pitkä ja vaikea juttu eikä ollut mahdotonta, että rikolliset, tuntiessaan itseään epäiltävän, ehtisivät hävittää todistusaineiston täydellisesti.


Hän väläytteli taskulampullaan. Keskilattia oli sementistä, mutta reunat olivat puusta ja hänestä näytti niinkuin pari lankkua olisi irrallaan. Rikospoliisi nosti ne ylös ja samassa valo sattui niiden alla olevaan syvennykseen, niissä oli kokonainen kasa ohutta, punertavaa kumiputkea.


— Selvä! Hartola kuiskasi kiihkoissaan käheästi. — Kautta taivaan, nyt hänellä oli todistus.


Hän kumartui pimeässä ja alkoi lappaa kumiletkua. Sitä oli pitkälti. Sitten hän työnsi sen takaisin, lankut asetettiin paikalleen ja molemmat miehet luikahtivat ulos pimeään yöhön ovesta, jonka Hartola oli tiirikoinut auki. He sulkivat sen ja jäivät portin luo puitten alle odottamaan. Ja heidän luokseen saapui pian muutamia muita tummia varjoja.


Kysymyksessä oli niin paljon, ettei mitään kannattanut laiminlyödä. Mutta kahdeksan rikospoliisia katsottiin kuitenkin riittäväksi rikollisjoukkueen vangitsemiseen.


Alkoi kohta olla jo puoliyö, kuten Hartola totesi rannekellostaan sen itseloistavasta numerotaulusta. Hän ei kuitenkaan hätäillyt eikä tuskitellut. Hänellä oli todistus ja se merkitsi kaikkea. Mauri Horma ja hänen apulaisensa eivät pääsisi pitkälle missään tapauksessa.


Sitten he kuulivat auton saapuvan katua pitkin. Hiljainen kuiskaus kuului miehestä mieheen. Ase toisessa, sähkölamppu toisessa kädessä miehet odottivat.


Auto pysähtyi portin edustalle. Se oli valaistu ja sisältä astui Mauri Horma ja pitkä, laiha mies, jonka Hartola arvasi kauppa-apulaisen ilmoittamaksi kumiputken ostajaksi.


— Vie auto vajaan ja kuljeta joelle se putki sieltä sillan alta, Horma määräsi poistuessaan pitkän miehen kanssa. Autonohjaaja nyökäytti päätään ja yritti ajaa edelleen, kun samalla monet kirkkaat valot välähtivät ympärillä palamaan ja karskit äänet komensivat:


— Kädet ylös! Täällä on poliiseja. Olette pidätetyt!


Mauri Horma seisoi hetken kuin lamautuneena. Sitten hän kirkaisi kamalalla äänellä, levitti kätensä ja nostaen ne ylös yritti luikahtaa portin läpi. Häneen käytiin käsiksi ja hän taisteli vastaan villisti ja voimakkaasti. Toinen mies sekä autonohjaaja antautuivat vastarinnatta.


— Petos, petos! Horma kiljui. Meidät on petetty! Kuka on pettänyt?


Hänen äänessään oli mielipuolinen sointu. Hartola olisi voinut sanoa hänelle, että muutamat pienet puunsirut, sahajauhoilta näyttäneet, olivat hänet ilmaisseet, mutta nyt ei ollut aikaa selvityksiin. Vangit sijoitettiin autoon, mihin tuli poliisejakin, ja pimeästä ajoi esiin toinenkin poliisien auto.


Nuori poliisiupseeri Hartola oli nopeasti ratkaissut kaamean arvoituksen.

